የህዳሴ ግድብ የሶስትዮሽ ውይይት በአዲስ አበባ ተካሄደ
በኢትዮጵያ ፤ በሱዳን እና በግብጽ የውጭ ጉዳይ ሚኒስትሮች ፤ የውሃ ሃብት ሚኒስትሮች እንዲሁም በሀገራ የደህንነት ኃላፊዎች የሚመራውና ትኩረቱን በህዳሴ ግድብ ዙሪያ ያደረገው የሶስትዮሽ የጋራ ስብሰባ በአዲስ አበባ ትናንት ተካሄዷል፡፡የሀገራቱ መጀመሪያው የሶስትዮሽ ስብሰባ ከአንድ ወር በፊት በሱዳን ካርቱም የተካሄደ ሲሆን ሀገራቱም በጋራ የመሠረተ ልማት ግንባታና በሌሎች ጉዳዮች ላይ ከስምምነት መድረሳቸው ይታወሳል።በስብሰባው የመክፈቻ ንግግር ያደረጉት የውጭ ጉዳይ ሚኒስትር ዶክተር ወርቅነህ ገበየሁ ኢትዮጵያ የሶስትዮሽ ውይይቱ ስኬታማ እንዲሆን በሙሉ ልብ እንደምትሰራ አስታውቀው የሶስቱንም ሀገራት ህዝቦችና መሪዎችን ጥቅም ከግምት ያስገባ ውሳኔ የሚተላለፍበት ውይይት እንደሚሆንም ያላቸውን እምነት ገልጸዋል፡፡በስብሰባውም ሶስቱ አገሮች የሶስትዮሽ መሠረተ ልማት ፈንድ ለማቋቋም፣ የህዳሴ ግድብ አሞላል የሚያጠና ብሔራዊ ገለልተኛ የአጥኝዎች ቡድን ለማቋቋም እና ለአማካሪ ድርጅቱ ጥያቄዎች እና አስተያየትን ለማቅረብ ተስማምተዋል።የአሁኑ ሁለተኛ ስብሰባ የተካሄደው የሶስቱ አገራት መሪዎች ባለፈው ጥር ወር ባደረጉት ስብሰባ ሚኒስትሮቻቸው በጋራ መሥራት እንዲችሉ ያስተላለፉትን መመሪያ መሠረት በማድረግ እንደሆነ ተገልጿል።ከሳምንት በፊት የሶስቱ ሃገራት የውሃ ሃብት ሚኒስትሮች 18ኛ ስብሰባቸውን በአዲስ አበባ ማካሄዳቸው ይታወሳል።